90. schôdza NR SR - 7.deň - B. popoludní
Dátum: 2023-05-11
Poslanec: Kučera, Karol (OĽANO)
Druh vystúpenia: Vystúpenie v rozprave

110. Áno, tak ďakujem pekne. Tak avizoval som pozmeňujúci návrh, lebo naozaj my sme si tú domácu úlohu aj s kolegami spravili aj medzi prvým, druhým čítaním. Naozaj stretli sme sa so zástupcami škôl dvakrát, naozaj dlhé stretnutia, dlhé hodiny sme diskutovali, ako by sme mohli vyjsť v ústrety, resp. dávali sme aj nejaký podnet, že aby prišli vlastne zástupcovia škôl, či už súkromných, cirkevných, alebo všetkých vlastne základných škôl na Slovensku. A, žiaľ, musím povedať, že boli to náročné stretnutia, ale až tak nič konštruktívne z ich strany neprišlo. Naopak, tie najpálčivejšie problémy si myslím, že my sme doniesli práve na papier a tak ako Majka spomínala, že by rada odsunula teda účinnosť, zrejme to myslela pre všetky školy až do septembra 2024, tak, alebo neviem teda presne, ale v zásade prichádzame s pozmeňujúcim návrhom, kde vlastne vychádzame v ústrety tomu najpálčivejšiemu, a to je, samozrejme, aby sme nevyrobili problém najmä na školách, kde nie je prístup k telocvični. Takže toto je jeden z tých bodov, že tie, tie školy, ktoré nemajú prístup k telocvični, tak budú mať posunutú účinnosť až od septembra 2025. To znamená, nie 2024 o rok, to určite by si nemali ani šancu dostavať nejakú športovú školskú infraštruktúru, napríklad telocvičňa keď chýba, ale samozrejme, posúvame tú účinnosť o dva roky, aby si pripravili projekt, aby sa rozhýbalo aj, aby sme vytvorili ten priestor na to, aby sme dostavali tie telocvične a podobne. My sme si takisto tú domácu úlohu spravili. To nie je len to, že tu zavádzame teraz alebo prinavracujeme teda tú tretiu hodinu silou-mocou, ale my sme naozaj urobili aj kopec konkrétnych krokov, hej, pre to. Keď je reč o tých telocvičniach, tak za posledné obdobie, či už fond na podporu športu v tých dvoch výzvach schválil 21 už projektov pre novo, nové telocvične alebo z MIRRI bola výzva, kde ďalších osem telocviční bolo podporených. Čiže naozaj si myslím, že doháňame tú stratu. Takisto máme vypracovanú štúdiu uskutočniteľnosti, ktorá rieši tento problém až do roku 2027, na ktorú v podstate je aj naviazaná, dá sa povedať, partnerská dohoda, kde sa nám podarilo alokovať vlastne peniaze na školskú športovú infraštruktúru z eurofondov. A už je pripravená 50-miliónová výzva, ktorá takisto zahŕňa možnosť dostavby telocviční. Čiže naozaj tie peniaze sú pripravené, takže je to aj výzva smerom na samosprávy, na zriaďovateľov a aj na školy, aby si pripravovali projekty, aby za tie dva roky naozaj urobili všetko pre to, aby sme možno nejakú tú bublinu, ktorá je s prístupom k telocvični, na školách vylepšili. Takisto druhý bod toho pozmeňováku je o spomínaných cirkevných školách, kde môže teda vzniknúť problém najmä s disponibilnými hodinami, kde v štvrtom ročníku je momentálne v rámci rámcového učebného plánu len jedna disponibilná hodina. A tu naozaj by sme teda možno vytvorili takisto problém, ak teda cirkevné školy si posilňujú tento ročník, resp. v každom ročníku si posilňujú predmet náboženstvo. To znamená, vychádzame v tomto štvrtom ročníku v ústrety. Takisto sme zapracovali aj konštruktívnu pripomienku z MPK, kde teda ešte vznikla, vzniklo nejaké doplnenie ďalších segmentov vlastne niektorých škôl. Takže prečítam teraz pozmeňujúci návrh. Pozmeňujúci návrh poslancov Národnej rady Slovenskej republiky Karola Kučeru a Igora Kašpera k návrhu skupiny poslancov Národnej rady Slovenskej republiky na vydanie zákona, ktorým sa dopĺňa zákon č. 245/2008 Z. z. o výchove a vzdelávaní, školský zákon, a o zmene a doplnení niektorých zákonov v znení neskorších predpisov, parlamentná tlač 1491. 1. V čl. I v § 15a ods. 1 sa za slová „základných umeleckých škôl" vkladá čiarka a slová „tanečných konzervatórií, hudobných a dramatických konzervatórií" 2. V čl. I sa doterajší text novelizačného bodu označuje ako bod 1 a dopĺňa sa bodom 2, ktorý znie: „2. Za § 161r sa vkladá § 161s, ktorý vrátane nadpisu znie: „§ 161s Prechodné ustanovenie k úpravám účinným od 1. septembra 2023 Ustanovenie § 15a ods. 4 o vyučovaní telesnej a športovej výchovy v rozsahu najmenej troch vyučovacích hodín týždenne sa pre základné školy, ktoré nemajú k 31. augustu 2023 prístup k telocvični, a pre štvrtý ročník cirkevných škôl prvýkrát použije od 1. septembra 2025.".". Takže to je, to je všetko. Ešte by som možno doplnil niektoré drobné veci ďalšie, ktoré sme, ktoré sa nám podarilo spoločne alebo ktoré som možno namietal alebo vyvíjal nejakú aktivitu, aby, aby naozaj sme urobili konkrétne kroky pre to, aby sme urobili všetko teda, aby sa, aby sa mohla zaviesť tá tretia hodina telesnej. Tak takisto som predkladal dvakrát novelu zákona o pedagogických zamestnancoch, ako dobre viete, kde teda sme schválili či už nejakých úspešných športovcov, alebo umelcov a, ale aj trénerov smerom do pedagogického prostredia ako pedagogických zamestnancov, samozrejme, a nejakým spôsobom sme ich chceli motivovať či už zlepšením toho kariérneho rastu, alebo dávali sme možnosť a dávame možnosť riaditeľom, aby ich zaradili podľa teda úspešnosti do nejakých vyšších kariérnych rastov. Takže tu sme si domácu úlohu splnili. Takisto sme, som namietal vlastne vyhlášku ministerstva školstva o pedagogických zamestnancoch, kde sa nám podarilo pre telocvikárov rozšíriť aprobáciu smerom na prvý stupeň. Takže takisto môžu riaditelia siahnuť po, po telocvikároch a zaradiť ich alebo použiť ich aj na prvom stupni. Dobre. To je, to je za mňa zatiaľ všetko. Ďakujem za podporu. (Potlesk.)